প্রতীক জৈনের বাড়িতে মমতা, কী বললেন শুভেন্দু? দেখুন বড় খবর

কলকাতা: ভোট যত এগিয়ে আসছে, রাজ্যে তত সক্রিয় হচ্ছে কেন্দ্রীয় তদন্তকারী সংস্থাগুলি। বৃহস্পতিবার সকালেই সেই ছবি দেখা গেল লাউডন স্ট্রিটে। এদিন আইপ্যাক-এর (I-PAC) অফিসের পর প্রতীক জৈনের (Pratik Jain) বাড়িতে তল্লাশি চালায় ইডি (ED)। খবর পেয়ে সেখান যান কলকাতার পুলিশ কমিশনার মনোজ বর্মা। তার কয়েক মিনিটের মধ্যেই সেখানে পৌঁছে যান মুখ্যমন্ত্রী মমতা বন্দ্যোপাধ্যায় (Mamata Banerjee) এবং বেরিয়ে এসে সরাসরি অমিত শাহকে নিশানা করেন।

সেখান থেকে বেরিয়ে এসে মুখ্যমন্ত্রী বলেন, “ওরা আমার দলের সমস্ত নথিপত্র বাজেয়াপ্ত করছিল! আমি সেগুলো নিয়ে এসেছি। ওই জঘন্য স্বরাষ্ট্রমন্ত্রী অমিত শাহ! উনি দেশকে নিয়ন্ত্রণ করতে পারেন না! আমার দলের নথিপত্র বাজেয়াপ্ত করাচ্ছেন! আমি প্রতীককে ফোন করেছিলাম। ও আমার দলের ইনচার্জ। ওরা হার্ড ডিস্ক, ফোন সব নিয়ে নিচ্ছিল।”

আরও পড়ুন: প্রতীক জৈনের প্রতীকের লাউডন স্ট্রিটের বাড়িতে মুখ্যমন্ত্রী

এবার মমতার এই পদক্ষেপকে নিশানা করলেন রাজ্যের বিরোধী দলনেতা শুভেন্দু অধিকারী (Suvendu Adhikari) । তিনি বলেন, “উনি সাংবিধানিক কাজে বাধা দিচ্ছেন, তদন্তে হস্তক্ষেপ করছেন।” ইডি আধিকারিকদের হানা দেওয়ার পর সেখানে মমতার যাওয়ার ঘটনাটিকে ‘অসাংবিধানিক’ আখ্যা দেন শুভেন্দু। তবে ইডি-র এই তদন্ত নিয়ে মুখ খুলতে রাজি হননি তিনি। এই বিষয়ে শুভেন্দুকে প্রশ্ন করা হলে, তিনি বলেন, “এটা তদন্তের বিষয়, এই নিয়ে কিছু বলব না।”